Albinas Elskus

Albinas Bielskis-Elskus (1926 m. rugpjūčio 21 d. Kaune – 2007 m. vasario 8 d. Niujorke, JAV) – pasaulinio garso dailininkas vitražistas, tapytojas, pedagogas.

 Biografija 
Tėvas buvo Lietuvos kariuomenės kapitonas. 1942–1944 m. studijavo Kauno taikomosios ir dekoratyvinės dailės institute, Stasio Ušinsko studijoje. Pasitraukęs į Vokietiją 1945–1947 m. Darmštato aukštojoje technikos mokykloje studijavo architektūrą. Šios žinios vėliau pravertė jam, kaip vitražistui. 1947–1949 m. Dailės ir amatų mokykloje (École des Arts et Métiers) Freiburge studijavo tapybą.

Nuo 1949 m. gyveno JAV. Mokėsi Karlo Hackerto vitražo studijoje Čikagoje. 1952–1953 m. Paryžiuje lankė litografijos kursą Dailės meno mokykloje (École des Beaux-Arts). 1953 m. Paryžiuje susituokė su Anna Mary Crewdson (1927–2009).http://lincolncountynewsonline.com/Main.asp?SectionID=7&SubSectionID=7&ArticleID=47173 

1953–1980 m. dirbo Georgo Durhamo vitražo studijoje Niujorke. 1973–1984 m. dėstė Fordhamo universitete Bronkse (Niujorko valstija), 1982–1990 m. Parsonso dizaino mokykloje (Parson School of Design) Niujorke. Nuo 1972 m. Niujorko lietuvių dailininkų sąjungos pirmininkas.

Su paskaitomis ir seminarais apie tapybos ant stiklo ir vitražo meną apkeliavo JAV, Kanadą, Japoniją. Surengė individualių parodų Niujorke (1976 m., 1983 m.), South Hadley (Masačiūsetso valstija, 1977 m.), Blumfilde (Konektikuto valstija, 1983 m.), Butbai Harbore (Nevados valstija, 1992 m.).

1970 m. su D. Fuleriu 10 metrų ilgio burlaiviu perplaukė Atlanto vandenyną (iš Niujorko iki Airijos).Beatričė Kleizaitė-Vasaris. Albinas Elskus – mistiškų vitražų kūrėjas // Literatūra ir menas, 2007-04-20 

2006 m. sukurtas dokumentinis filmas „Dieviškoji šviesa“ (rež. Gytis Lukšas).

 Kūryba 
Sukūrė vitražų ir mozaikų Niujorko (Šv. Kotrynos Sienietės, 1954 m., Kristaus Apreiškimo, 1967 m.), Vašingtono (Šiluvos Švč. Mergelės Marijos koplyčioje, 1965 m.) bažnyčiose, Rokfelerio universitete (1975 m., 1981 m.), Dangaus Vartų kapinių mauzoliejuje Yst Hanoveryje (Naujojo Džersio valstija, 1991 m.) ir kitur.http://www.culture.lt/lmenas/?leid_id=3259&kas=straipsnis&st_id=15609http://www.krepcio.com/vitreosity/archives/001184.html

Vitražai laisvos kompozicijos; figūros neskaidomos švino juostomis, panašios į tapytas.

A. Elskaus kūrinių yra įsigijęs Corning stiklo muziejus JAV, Ely vitražo muziejus Anglijoje, Pilchuk stiklo studija, Nacionalinis M.K.Čiurlionio dailės muziejus, įvairūs privatūs kolekcionieriai.http://www.lituanus.org/1993_1/93_1_02.htm Jo Didenybė atsitiktinumas // Kauno diena, 2002 m. rugpjūčio 14 d.

 Įvertinimas 
 1980 m. JAV Nacionalinis menininkų apdovanojimas.
 2000 m. Amerikos vitražistų sąjungos (Stained Glass Association of America) suvažiavime apdovanotas premija už viso gyvenimo kūrybą.

 Šaltiniai 

 Bibliografija 
 Piešimo ant stiklo menas (The Art of Painting on Glass), Niujorkas, 1980.
 Tapybos ant stiklo menas: vitražo technikos ir komponavimas. – Vilnius: Vilniaus dailės akademijos leidykla, 2009. – 168 p.: iliustr. – ISBN 978-9955-854-34-0
 Albinas Elskus: grožio ir vizijos dailininkas (sud. Beatričė Kleizaitė-Vasaris). – Kaunas: Nacionalinis M. K. Čiurlionio dailės muziejus, 2009. – 223 p.: iliustr. – ISBN 978-9955-471-21-9

 Nuorodos 
 www.albinaselskus.com 

Kategorija:Lietuvos vitražistai
Kategorija:Lietuvos tapytojai
Kategorija:JAV lietuviai